Зыужьыныгъэ дгъуэтын папщIэ
2020 гъэм щэкIуэгъуэм и 22-м, адыгэ усакIуэ цIэрыIуэ, зэдзэкIакIуэ, щIэныгъэлI КIуащ БетIал къызэралъхурэ илъэсищэ щрикъу махуэм, абы и сыным деж щызэхуэсат и творчествэр фIыуэ зылъагъухэр, ар зыцIыхуу щытахэр, и къуажэгъухэр, и унэкъуэщхэр.
ПэкIур къызэIуихащ КъБР-м и ТхакIуэхэм я зэгухьэныгъэм хэт, тхыдэтх Котляров Виктор:
— Мыбы къекIуэлIа дэтхэнэри КIуащ БетIал и усыгъэм дихьэхыу зэрыщытым шэч къытесхьэркъым. ГъащIэ мащIэу щытами, абы куэд и нэгу щIэкIащ. Куэди игъэващ, ауэ абы хузэфIэкIащ къэбэрдей литературэм лъэ быдэкIэ хэувэн. ЩоджэнцIыкIу Алий, КIыщокъуэ Алим сымэ ар ябгъурытщ и къалэмыпэм къыщIэкIахэмкIэ. Хэмыгъуэщэжынщ БетIал къигъэна лъэужьыр, ауэ хуэфа- щэ пщIэ игъуэтауэ схужыIэнукъым, — къыхигъэщащ Котляровым.
— КIуащ БетIал, илъэсищэ и пэкIэ узэIэбэкIыжмэ, къыщалъхуар Дохъушыкъуей къуажэрщ. Къуаншагъэ лъэпкъ бгъэдэмылъу ар куэдрэ гугъу щрагъэхьа къыхуихуащ. А зэманым, ди жагъуэ зэрыхъущи, ар лъэпкъым хуэхъумакъым. Ар нэхъыбэрэ псэуамэ, абы и къалэмыпэм къыщIэкIыну щытахэм ущегупсыскIэ, апхуэдэ усакIуэ уи лъэпкъым фIэкIуэдыныр зэрыгуауэ дыдэр уи гум къемыуэн плъэкIыркъым, — жиIащ Дунейпсо Адыгэ Хасэм и тхьэмадэ Сэхъурокъуэ Хьэутий.
— Дрогушхуэ КIуащ БетIал ди жылэм къызэрыдэкIам. Дэ ар зэи тщыгъупщэнкъым, къытщIэхъуэ щIэблэми абы и IэдакъэщIэкIхэр яджынщ. Ди къуажэгъур зыгъэлъапIэу мыбы кърихьэлIа дэтхэнэ зыми фIыщIэ ин фхузощI, — жиIащ Старэ Шэрэдж къуажэ администрацэм и Iэтащхьэ Мырзэ Хьэчим.
Къызэхуэсахэм псалъэ гуапэкIэ захуигъэзащ Дохъушыкъуей къуажэм дэт курыт еджапIэм и унафэщI Алборэ Аслъэн. Ар тепсэлъыхьащ усакIуэм и IуэхущIафэхэм, хьэлэлу, гуапэу, гумащIэу зэрыщытам.
— Сэ сыт щыгъуи студентхэм яжызоIэ ЩоджэнцIыкIу Алий, КIыщокъуэ Алим, КIуащ БетIал сымэ я IэдакъэщIэкIхэр ди лъэпкъ литературэм и фIыпIэу зэрыщытыр. А щым я тхыгъэхэр тэмэму тхуэджмэщ, яхуэфащэ увыпIэмрэ къалэжь пщIэмрэ творческэ и лъэныкъуэкIэ тхуегъэгъуэтыжмэщ, дэ зыужьыныгъэ щыдгъуэтынур, — къыхигъэщащ филологие щIэныгъэхэм я доктор, профессор Бакъ Зерэ.
— Дунейм ехыжыным илъэсищ иIэжу, БетIал ПащIэ Бэчмырзэ и кхъащхьэм кIуат. Абы щыгъуэ сысабийт, сощIэж, сыблэжрэ пэт сыкъиIэту и пщэдыкъым сыдигъэтIысхьауэ зэрыщытар, иужькIэ ПащIэ Бэчмырзэ фэеплъ хуищIауэ щыта усэм къызэреджар, — жиIащ КъБР-м и Журналистхэм я зэгухьэныгъэм хэт ПащIэ Муртаз.
УсакIуэр ягу къагъэкIыжащ, апхуэдэуи къызэхуэсахэм псалъэ гуапэкIэ зыхуагъэзащ КIуащхэ я нэхъыжьхэмрэ а лъэпкъым къыхэкIа щIалэгъуалэмрэ.
ЗэIущIэ нэужьым къызэхуэсахэм КIуащ БетIал и кхъащхьэм удз гъэгъахэр тралъхьащ.
НафIэдз Мухьэмэд.
